Сочи щекIуэкI инвестицэ зэIущIэшхуэм утыку къыщралъхьащ, Тырныауз и вольфрам-молибден къыщIэхыпIэм лэжьэн щIидзэжмэ, абы и сырьём пкъыгъуэ гъэткIугъуейхэр къыхэзыщIыкIыну IэнатIэм и проектыр
Сочи-2017 Урысей инвестицэ зэхыхьэшхуэм утыку къыщралъхьащ Тырныауз вольфрам-молибден къыщIэхыпIэр лажьэу яутIыпщыжа нэужь, абы и сырьём пкъыгъуэ гъэткIугъуейхэр къыхэзыщIыкIыну IэнатIэм и проектыр.
Тырныауз вольфрам-молибден къыщIэхыпIэр зэтегъэувэжыным, вольфрам концентрантымрэ вольфрамым и оксидымрэ къыщIэзыгъэкIыну иджырей технологие лъагэхэр зэтегъэувэным хуэгъэза проектыр Къэбэрдей-Балъкъэрым щагъэзащIэ.
УФ-м Кавказ Ищхъэрэм и IуэхухэмкIэ и министр Кузнецов Лев инвестицэ зэхыхьэшхуэм хиубыдэу ТАСС хъыбарегъащIэ агентствэм ирита интервьюм щыжиIащ Тырныауз и вольфрам-молибден къыщIэхыпIэр зэтегъэувэжынымкIэ инвестицэ проектыр хуабжьу егупсысауэ зэрагъэхьэзырар. Ар щыхьэт тохъуэ мы Iуэхум Кавказ Ищхъэрэм и мызакъуэу, зэрыщыту къэралым, абы и дзэпромышленнэ, станок зыщI комплексым, социально-экономикэ IэнатIэхэм я дежкIэ стратегие мыхьэнэшхуэ зэриIэм. «АтIэми, нэхъыщхьэ дыдэр арщи, мы лэжьыгъэм уней мылъку къыхэзылъхьэну хьэзырхэри къыкъуэкIащ. Апхуэдэщ «Вольфрам» корпорацэр. Абы «Ростех» зэгухьэныгъэм щIыгъуу проектым елэжьыну и мурадщ»,- жиIащ министрым.
Мы проектым пыщIа лэжьыгъэхэр зэфIагъэкIа нэужь, лэжьапIэ IэнатIэщIэу миным нэблагъэ къызэIуахынущ. Проектым ипкъ иткIэ щIы щIагъым щыIэ рудник, сырьер зыгъэбатэ фабрикэ, гидрометаллургическэ завод, ахэр зыхуеину инфраструктурэр ящIын папщIэ бюджетымрэ цIыху щхьэхуэхэмрэ я мылъкур къагъэсэбэп. Руда къыщIэхыпIэм и зэфIэкIыр зыхуэдизыр щIэрыщIэу къабжыжри къэралым и балансым хагъэхьащ, къыщIэхыпIэр лицензэ къеIыхыным хуагъэхьэзыращ. Руда къыщIэхыпIэр гъэхьэзырыным елэжьынухэр къыхэхынымкIэ конкурсыр дызэрыт илъэсым ирагъэкIуэкIыну я мурадщ.
Къэбэрдей-Балъкъэр Республикэм щыщ Тырныауз къалэм и вольфрам-молибден къыщIэхыпIэр зэтегъэувэжыным инвестицэу сом мелард 19 текIуэдэнущ. Абы щы-щу сом меларди 5-р федеральнэ бюджетым къиутIыпщыну щогугъ икIи а ахъшэр трагъэкIуэдэнущ IэнатIэм и инфраструктурэр зэтегъэувэным.
Федеральнэ хъыбарегъащIэ агентствэхэм къатахэм
япкъ иткIэ КъБР-м и Iэтащхьэмрэ Правительствэмрэ
я пресс-IуэхущIапIэм игъэхьэзыращ.
